Wanyama hushukuru

﻿Wanyama hushukuru

Hapo zamani za kale, Binadamu, Simba,
Punda, Nyoka, Tai, na Mbwa walikuwa
wamekwenda vitani pamoja. Walisafiri siku
nzima hadi jua lilipotua.
"Tutalala wapi?" Punda aliuliza.
"Tazameni, ninaona moshi ukitoka katika
nyumba ile. Tunaweza kulala huko," Nyoka alisema.

Walipobisha, mtu na mkewe walitoka nje.
Nyoka aliuliza, "Tunaweza kulala kwenu?"
Waliwajibu, "Tunawakaribisha mlale, lakini,
hatuna chakula cha kuwapa."
Mbwa alisema, "Tulimwona ng'ombe wenu."
Mume alijibu, "Huyo ng'ombe pekee ndiye
tuliye naye. Tukimchinja, tutabaki bila chochote."
Binadamu na wanyama walisema,
"Tutawalipa. Tafadhali, tuchinjie ng'ombe wenu."

Simba alisema, "Naomba damu. Nitakupa
zawadi siku moja." "Nipe mifupa. Nitakuletea
zawadi pia." Mbwa alisema."
Binadamu alisema, "Nipe maziwa. Nitakupa zawadi maalum."
Nyoka akasema, "Nipe mafuta. Hutajuta."
"Naomba vipande vya sarara. Nitakupa zawadi pia," alisema Tai.
Punda naye alisema, "Mimi nipe nyasi kutoka
paa la nyumba yako. Siku moja utanishukuru."

Mtu na mkewe walimchinja ng'ombe wao wa pekee.
Wakampa Simba damu, Mbwa akapewa
mifupa, Binadamu akapewa maziwa, Nyoka
akapewa mafuta, na Tai akapewa vipande
vya sarara. Punda naye akapewa nyasi
kutoka paa la nyumba.

Wageni wale walilala vizuri usiku ule.
Asubuhi kulipokucha wakaenda zao.

Baada ya wiki nyingi, mtu huyo na mkewe
walimsikia Simba akinguruma karibu na
nyumba yao. Walipotoka nje, hawakumpata
Simba, lakini, kulikuwa na pembe ya tembo
iliyolazwa nyasini.
"Pembe hii ni ya thamani. Ipeleke ndani.
Lazima tuwe waangalifu wezi wasije kuiiba,"
mume alimwambia mkewe.

Ghafla, yule mtu na mkewe wakatazama
nyuma yao. Walimwona Mbwa amelala
karibu na mlango wa nyumba yao.
Alisema, "Msiwe na wasiwasi. Nitawazuia
wezi wasiingie nyumbani kwenu.
Nakumbuka mlinisaidia na sasa wacha
niwasaidie pia."

Yule mtu alikuwa na kaka. Kakake huyo
alikuwa tajiri, lakini, alikuwa mwovu na watu
wote walimchukia.
Alipopata habari kuhusu pembe ya tembo,
aliwaza, "Ninaitaka pembe ile. Nitamuua
kakangu halafu niichukue."

Usiku wa manane, alikwenda nyumbani kwa kakake.
Nyoka mkubwa alikuwa amelala karibu na
mlango wa nyumba ya mtu yule na mkewe.
Nyoka huyo alimuuma kaka mwovu akaaga dunia.

Katika nchi ile, mtu alipokufa, mali yake
ilirithiwa na kakake. Kwa sababu hiyo,
ng'ombe na kondoo wa kaka mwovu
walirithiwa na kakake aliyekuwa hai.
Yule mtu alimwambia mkewe, "Simba, Mbwa,
na Nyoka wametulipa vizuri. Tai, Punda, na
Binadamu watafanya nini?"

Siku moja, Tai alipokuwa akiruka juu angani,
aliwaona wazee wakitembea pamoja
barabarani. Mikononi mwao walikuwa na
kitu fulani kilichong'aa sana.
"Nadhani wana pesa na vito. Inaonekana
wanampelekea mume zawadi kutoka kwa
mkewe au kutoka kwa mume kwenda kwa
mkewe ili kumaliza ugomvi. Mwishowe,
watasameheana tu." Tai aliwaza.

Tai aliruka chini akazichukua zile zawadi
kutoka mikononi mwa wazee.
Aliziangusha zawadi hizo nje ya nyumba ya
yule mtu na mkewe waliomsaidia mbeleni.

Siku hiyo, Punda alikuwa katika msitu
uliokuwa karibu. Mgongoni, alikuwa
amebeba mfuko mzito uliojaa pesa. Bwana
wake alimpiga akisema, "Enda kasi au
nikuue! Wewe mnyama mpumbavu na mvivu!"
Punda huyo aliwaza jinsi angemwadhibu
bwana wake mwovu.

Punda alitoroka akaenda nyumbani kwa yule
mtu na mkewe akwaambia, "Chukueni pesa
hizi. Ni zawadi yenu."
Yule mtu na mkewe walitajirika kutoka siku ile.

Mtu yule alisema, "Rafiki zetu, wanyama,
wamekuwa wema sana kwetu. Ilikuwa
vyema kwamba tulimchinja ng'ombe wetu
wa pekee tukawapa."
Mkewe alimjibu, "Lakini, Binadamu hajatupa
zawadi yoyote. Hakika, wanyama
wametufanyia mambo mengi. Ninajua
Binadamu atatufanyia mambo mazuri zaidi."

Walingoja, wakangoja. Wiki nyingi zikapita,
kisha miezi na miaka, lakini Binadamu hakurudi.
Wanyama wote walitimiza ahadi zao.
Binadamu alisahau.


Source www.africanstorybook.org